DIALOGMØDE I HAVNEHAVEN II

ONSDAG DEN 12. FEBRUAR KL. 19 – AFHOLDT I MARINEHUSET, SYDHAVNSVEJ 80

Der var 13 deltagere, som deltog i dialogmødet.

Formand for andelsboligforeningen Rober (nr. 75) bød velkommen.

Ole P. (nr. 79) blev valgt til dirigent og tog også referat.

H. C. Rasmussen (nr. 23) gjorde på bestyrelsens vegne rede for det kommende arbejde vedrørende vedligeholdelse:

a) Tagene bliver ordnet i løbet af sommeren.

b) P.g.a. brandfare skal udsugningen, kabelkanel og teknikskab i alle lejligheder gennemgås og sikres.

c) Da brandalarmerne i lejlighederne nu er 10 år gamle, *skal* de udskiftes. For at sikre, at der er brandalarmer i *samtlige* lejligheder, står bestyrelsen bag, at der sættes nye op. Ole N. (nr. 17) og Steen (nr. 53) komme og skifter.

d) Da enkelte beboere kører for hurtigt ind på områdets P-pladser, vil der komme en form for hastighedsbegrænsning.

e) Selv om der i år ikke har været brug for snerydning, ønsker bestyrelsen at indgå kontrakt med et andet firma, da der tidligere har været mange klager om snerydningen.

f) Vedrørende vedligeholdelse, er bestyrelsen i gang med at udarbejde en liste over, hvad foreningen og hvad den enkelte andelshaver skal betale. Denne liste forelægges til vedtagelse på den årlige generalforsamling.

g) Søjlerne bliver malet til sommer.

h) I april og august/september vil der blive sprøjtet mod edderkopper. Der forsøges at blive fundet et så lidt giftigt, men effektivt produkt som muligt.

i) Da der er indkommet mange klager over indtrængende vand i postkasserne, bliver der lavet et halvtag over postkasserne.

j) Arbejdet med nye fuger i badeværelserne er ved at være gjort færdigt.

Efter denne gennemgang blev der spurgt ind til flere af punkterne, bl.a. om budgettet kunne holde. Til dette svarede H. C., at efter en grundig drøftelse af foreningens økonomi med den nye administrator mente bestyrelsen, at budgettet kunne holde. Den nye administrator vil ca. hver anden måned fremover lave en oversigt over foreningen økonomi, som vil blive delt rundt, så samtlige beboere selv kan se de økonomiske tal.

Der blev stillet forslag om, at lysmasten ved indkørslen ved Stationsvej 60 blev flyttet lidt ind. Der er meget lidt plads for to biler, der skal passere hinanden. Bestyrelsen vil se på sagen.

Der blev også spurgt om, hvorfor der ikke er en form for vicevært for Havnehaven II, der kunne holde øje med og reparere mange af tingene. Hertil blev der svaret fra både H. C. og Robert, at dels vil det koste mange penge at have en vicevært, dels går det imod tanken om at bo i en andelsboligforening. Her hjælper man hinanden med at holde fællesarealerne. Specialhåndværkere har man til de særlige opgaver.

H. C. rundede ligesom punktet af med at sige, at bestyrelsen var glad for de mange input, man modtog.

Efter denne drøftelse gik de fremmødte over til at drøfte, hvad der kunne fremme et hyggeligt samvær. Der er f.eks. allerede taget initiativ til en sommerfest. Der blev også foreslået, at man kunne begynde kommende dialogmøder med, at man spiste sammen. Der blev videre talt om en fælles julefrokost. Petanque-klubben fungerer. Der kunne også rimelig nemt arrangeres en fælles hyggelig vandretur, f.eks. Oringe rundt eller ud af Ore til – ture a ca. 1½ time. Også fælles cykelturer blev nævnt. En fælles tur til Dark-Sky på Møn, hvor man kørte sammen i biler var også en mulighed.

Andre beboere, som ikke deltog i aftenens møde, må meget gerne komme med forslag til bestyrelsen og allerhelst melde sig som interesseret i at deltage. Blokformændene blev opfordret til at aktivere beboerne i den blok, man er formand for, til de fælles aktiviteter.

Angående visioner for Havnehaven II blev der givet udtryk for, at det skulle være et godt sted at bo, og som virker indbydende at komme til. Alle blev derfor opfordret til at samle papir, plastic og lign. skrald op, hvis man så det på sin vej igennem bebyggelsen.

Med hensyn til storskrald og tømning af containerne kan man på kommunens hjemmeside se, hvornår det sker. Ved storskrald samles tingene ved siden af nr. 60.

En af deltagerne rundede aftenen af med at sige, at ved et dialogmøde taler man venligt og konstruktivt sammen, for at der kan komme noget positivt ud af det for os alle. Vedkommende gav også udtryk for, at han syntes, at bestyrelsen gør et godt stykke arbejde.

Mødet sluttede kl. 20,40.

Vordingborg, den 12 februar 2020

Ole Petersen (nr. 79).

Ref.